অধিনায়কত্ব নিয়ে কোচ লিওনার্দো বাক্কি তিতের দর্শন ভিন্ন। নির্দিষ্ট কোনো অধিনায়ক নেই; একেক ম্যাচে একেকজন পালন করেন সে দায়িত্ব। ২০১৬-র সেপ্টেম্বরে দায়িত্ব নেওয়ার পর তাঁর অধীনে ২২ ম্যাচ খেলেছে ব্রাজিল। তাতে অধিনায়ক ১৬ জন। মিরান্দা, দানি আলভেস, রেনাতো আগুস্তো, ফিলিপে লুইস, ফের্নান্দিনিয়ো, রবিনহো, নেইমার, থিয়াগো সিলভা, ফিলিপে কৌতিনিয়ো, মার্সেলো, পাউলিনিয়ো, কাসেমিরো, মারকুইনোস, উইলিয়ান, আলিসন, এমনকি গাব্রিয়েল জেসুস পর্যন্ত। ক্রোয়েশিয়ার বিপক্ষে প্রীতি ম্যাচে অধিনায়ক ছিলেন এই স্ট্রাইকার; মাত্র ২১ বছর দুই মাস বয়সে। এই শতাব্দীতে ব্রাজিলের সবচেয়ে কম বয়সী অধিনায়ক তিনি।